“Һөнәрем буйынса мин инженер-төҙөүсе, төҙөлөш институтын тамамланым һәм ғүмер буйына ошо өлкәлә эшләнем. Бөтөн хеҙмәтем күсемһеҙ милек, маркетинг кеүек етди өлкәләр менән бәйле булды. Һәм ҡырҡ-ҡырҡ биштәр тирәһендә, бына нисек аңлатырға... «шулай уҡ та был тормошом ошолай күңелһеҙ һәм буш үтерме икән?» тигән төшөнкө уйҙар килә башланы. Мин йәшәйеште күҙәттем һәм үҙемә яуаплы эш кенә түгел, ә ижади эшмәкәрлек тә кәрәк икәнлеген аңланым. Һәм баш вата башланым: нимә менән булырға? Был тәңгәлдә шундай үҙенсәлек тарта ине: шөғөл тап рухи ҡиммәттәремә бәйле һәм йәнемә шифа бирерлек булырға тейеш. Һәм мин һатыуҙа башҡорт сувенирҙары, биҙәүестәре юҡлығына иғтибар иттем. Бынан 7-8 йыл элек улар ысынлап юҡ кимәлендә ине бит. Ошо фекерҙә туҡталғас та әле шәхси теләктәремде, ихтыяжымды ҡәнәғәтләндергәнен эҙләнем: балсыҡмы, ағасмы, тауармы һәм башҡалар. Бының өсөн өс йыллап тик күргәҙмәләр, кәсепселәр йәрминкәләре буйлап ҡына йөрөнөм. Ысынында, баш әйләнеп китте. Тәҡдим ителгән тауарҙар һатыуға «башҡорттоҡо» тип сығарыла, әммә бер ниндәй ҙә иҫбатлаусы дәлилдәре юҡ ине. Етештереүселәр был өлкәне өйрәнмәгән һәм аңлата ла алмайҙар. Ошоларҙы белгәс, мин ниндәй уҡыу йорттарында әлеге белемде алып була икән, тип белешә башланым һәм Өфө дәүләт иҡтисад һәм сервис университетының магистратураһына уҡырға индем. Һыҙыҡ өҫтөнә алам – көндөҙгө уҡыу бүлегенә. Шунда минең быға тиклем үҙем белмәгән, хатта уйламаған һәләттәрем асылды. Бигерәк тә дизайн, иҡтисад, компьютерҙа программалау буйынса”.